पाएं अपने शहर की ताज़ा ख़बरें और फ्री ई-पेपरडाउनलोड करें
नालंदा के दीपनगर थाना क्षेत्र के बीड़ी श्रमिक अस्पताल में बनाए गए आइसोलेशन सेंटर में एक संदिग्ध मरीज की मौत के बाद परिजनों ने हंगामा शुरू कर दिया। इस दौरान मरीज के परिजनों ने एंबुलेंस में तोड़फोड़ करते हुए उसे क्षतिग्रस्त कर दिया। मृतका जहानाबाद जिले के वीरा गांव निवासी जयप्रकाश पासवान की पत्नी उषा देवी है। वर्तमान में बिहारशरीफ में रह रही थी। मृतका के परिजनों ने बताया कि शुक्रवार को अचानक उनका ऑक्सीजन लेवल कम होने पर उसकी तबियत खराब हो गई।
इलाज के लिए पहले महिला को निजी क्लीनिक ले जाया गया, जहां से उन्हें बीड़ी श्रमिक अस्पताल रेफर कर दिया गया। बीड़ी श्रमिक अस्पताल पहुंचते ही उसकी मौत हो गई। इसी से परिजन आक्रोशित हो गए और हंगामा करते हुए तोड़फोड़ शुरू कर दिए। घटना की जानकारी मिलते ही बिहारशरीफ प्रखंड के प्रखंड विकास पदाधिकारी राजीव रंजन कुमार, अंचलाधिकारी सुनील कुमार सिंह, दीपनगर थाना अध्यक्ष मोहम्मद मुश्ताक अहमद, बीड़ी श्रमिक अस्पताल पहुंचे और परिजनों से बातचीत कर उन्हें शांत कराया।
परिजनों का क्या है आरोप
परिजनों का आरोप है कि वह अपने मरीज को इधर से उधर लेकर जाते रहे, लेकिन किसी ने नब्ज तक नहीं टटोला। इलाज में देरी होने के कारण इनकी मौत हो गई। थानाध्यक्ष मोहम्मद मुश्ताक अहमद ने बताया कि एंबुलेंस चालक द्वारा लिखित शिकायत मिलने के बाद कार्यवाही की जाएगी। फिलहाल किसी ने इसकी शिकायत नहीं की है ।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn